ועדת הכספים, כנסת 24, פרוטוקול מספר 51, 2021-07-05 13:00

אלכס קושניר: אני רוצה לעבור לדיון בנושא אחר, הצעת חוק לייעול האכיפה והפיקוח העירוניים ברשויות המקומיות (הוראת שעה) (תיקון מס' 6) (הפיכה להוראת קבע), התשפ"א-2021.

אלכס קושניר: נמצאים פה נציגים של המשרד לביטחון הפנים?

קריאה: כן.

אלכס קושניר: אוקיי.

אלכס קושניר: אני מבקש שתציגו את החוק ואת השינוי המוסכם שאליו הגיעו.

אלכס קושניר: תציגו את ההסכמה בבקשה.

מירי פרנקל שור: אבל שנייה, שיציגו משהו מהצעת החוק.

אלכס קושניר: כן, כמובן.

אלכס קושניר: תציגו בבקשה את החוק, גלי, בבקשה.

גלי קרן: שלום לכולם, סליחה על העיכוב בכמה דקות, שמי גלי קרן, אני סגנית היועץ המשפטי במשרד לביטחון הפנים.

אלכס קושניר: נעים מאוד.

גלי קרן: נעים מאוד.

גלי קרן: הצעת החוק שמונחת בפני הוועדה כעת, הצעת חוק לייעול האכיפה והפיקוח העירוניים ברשויות המקומיות (הוראת שעה) (תיקון מס' 6) (הפיכה להוראת קבע), התשפ"א-2021, תכף אדבר על הסיכום.

גלי קרן: הצעת החוק נוגעת לתוכנית השיטור העירוני – אני מניחה שכולם מכירים את זה יותר בשם הזה.

גלי קרן: בעצם מדובר בהצעת חוק שחוקקה בשנת 2011 בהוראת שעה שהינה צעד משלים להחלטת ממשלה 1848 משנת 2010, שהקימה את מערכי האכיפה העירוניים.

גלי קרן: מערכי האכיפה העירוניים הם מערכים משותפים של משטרת ישראל ופקחי הרשויות המקומיות שפועלים במשותף – הן למניעת עבירות איכות חיים, והן למניעת אלימות.

גלי קרן: בשנות פעילות המערכים האלה הגדלנו את מספר הרשויות המקומיות – כמובן באישור ועדת הפנים והגנת הסביבה של הכנסת – שבהם פועלים המערכים.

גלי קרן: כיום הם פועלים ב-71 רשויות מקומיות בסך הכול.

גלי קרן: החוק הסדיר שני נושאים מרכזיים.

גלי קרן: הראשון, פרק ג' – החוק שעוסק בסמכויות פקחים עירוניים באכיפת חוקי עזר עירוניים.

גלי קרן: וחלק ד' לחוק שעוסק במהלך האכיפה העירונית, מסדיר מספר נושאים שקשורים לפעילות מערך האכיפה העירונית, ובין השאר מאפשר לשר לביטחון הפנים להסמיך פקחים עירוניים בסמכויות נוספות לצורך סיוע למשטרת ישראל בפעולות למניעת אלימות.

גלי קרן: כפי שאמרתי, המערכים והחוק פעילים משנת 2011.

גלי קרן: רצינו מספר פעמים להפוך את הוראת השעה להוראה קבועה – זאת גם ההצעה המקורית שהונחה על שולחן הוועדה, אבל רק לקריאה ראשונה.

גלי קרן: הבנתי שהסיכום שאליו הגיעו הוא שבשלב זה נפעל להארכת הוראת השעה לתקופה נוספת.

אלכס קושניר: זאת אומרת שמשמרים את המצב ומאריכים אותו בשנה.

גלי קרן: לאור המצב הקיים.

ינון אזולאי: אגב, לכמה זמן מאריכים?

מירי פרנקל שור: לשנה.

ינון אזולאי: לשנה?

ינון אזולאי: מה העניין לשנה ולא לחצי שנה שאולי תבוא?

מירי פרנקל שור: אנחנו מבקשים, במסגרת הדיון שקיימנו, כשתוקם הוועדה יש לנו את פרק הזמן המלא.

מירי פרנקל שור: תוקם הוועדה לביטחון פנים, הממשלה תניח את הצעת החוק, ואנחנו מיד נדון בהסדר.

מירי פרנקל שור: זה בשביל להיות בצד הבטוח.

ינון אזולאי: אוקיי.

אלכס קושניר: כן.

אלכס קושניר: שנייה מיכל.

אלכס קושניר: נצא להפסקה על 13:15, ונחזור לפה להמשך.

אלכס קושניר: חשבנו שיש לנו הסכמות, אבל טרם יש.

אלכס קושניר: ולכן אנחנו נצא לעוד הפסקה עד 13:45, וזאת במטרה להגיע להסכמות בין קואליציה לאופוזיציה.

אלכס קושניר: מתוך הבנה שאם הוראת השעה הזו פוקעת, אז בעצם אנחנו פוגעים בסמכויות של הפקחים העירוניים בצורה משמעותית מאוד.

אלכס קושניר: משהו שגם השלטון המקומי וגם כל סיעות הבית מתנגדות לו.

אלכס קושניר: כרגע יש משא ומתן בין הקואליציה לאופוזיציה, נצטרך להמתין עוד רבע שעה בתקווה שהדברים יפתרו ונוכל להעביר פה את החוק בהסכמה פה אחד ורק עם הסתייגויות דיבור במליאה.

קטי קטרין שטרית: גם אני שאלתי את יושב-ראש הסיעה שלנו והוא אמר את מה שאתה אומר.

אלכס קושניר: כן.

אלכס קושניר: כרגע זה עדיין ב - - -

ינון אזולאי: מה שקטי אמרה, אם אפשר לרשום לפרוטוקול.

אלכס קושניר: כל מה שקטי אומרת נרשם בפרוטוקול, תמיד בבולד.

אלכס קושניר: תודה רבה, חוזרים ב-13:45.